b'\n_START_ARTICLE_\nKraj\xc5\xa1e mere velikih pet\n_START_PARAGRAPH_\nTradicionalno merjenje osebnosti vklju\xc4\x8duje razmeroma dolge vpra\xc5\xa1alnike, vendar pa je zaradi vedno ve\xc4\x8dje popularnosti modela velikih pet in mnogih raziskav kjer so dolge mere neprakti\xc4\x8dne, v zadnjih letih zelo narasla potreba po kraj\xc5\xa1ih, a \xc5\xa1e vedno psihometri\xc4\x8dno ustreznih merah osebnosti .\n_START_SECTION_\nPrednosti kraj\xc5\xa1ih mer\n_START_PARAGRAPH_\nS kraj\xc5\xa1imi merami osebnosti omogo\xc4\x8dimo bolj ekonomi\xc4\x8dno izrabo \xc4\x8dasa ter prepre\xc4\x8dimo dolgo\xc4\x8dasje in utrujenost pri udele\xc5\xbeencih, s \xc4\x8dimer la\xc5\xbeje pridobimo udele\xc5\xbeence za sodelovanje v raziskavi ali \xc5\xa1tudiji, saj od le teh ve\xc4\x8dinoma pri\xc4\x8dakujemo, da bodo sodelovali, ter nam namenili svoj \xc4\x8das in trud, pogosto brez pla\xc4\x8dila ali nagrade . S kraj\xc5\xa1imi merami torej vsaj prepre\xc4\x8dimo osip, v najbolj\xc5\xa1em primeru pa si tako la\xc5\xbeje zagotovimo ve\xc4\x8dje \xc5\xa1tevilo udele\xc5\xbeencev, ki sodelujejo in s tem posledi\xc4\x8dno zmanj\xc5\xa1amo \xe2\x80\x9cprostovoljsko pristranost\xe2\x80\x9d, kjer nam v vzorcu ostanejo le udele\xc5\xbeenci, ki so bili dejansko pripravljeni sodelovati v vsakem primeru, ne glede na dol\xc5\xbeino vpra\xc5\xa1alnika, kar pa morda ni reprezentativno za celotno populacijo in lahko zmanj\xc5\xa1a zunanjo veljavnost rezultatov ._NEWLINE_Prav tako so kraj\xc5\xa1e mere bolj uporabne, ko je treba oceniti ve\xc4\x8dje \xc5\xa1tevilo konstruktov ter ponavljati meritve, na primer pri vzdol\xc5\xbenih \xc5\xa1tudijah ali spremljanju u\xc4\x8dinkov obravnave. Tako je posamezen konstrukt treba oceniti na hitro, saj bi udele\xc5\xbeence le ste\xc5\xbeka pripravili do tega, da bi nekaj tednov ali pa celo mesecev zapored skrbno in pozorno izpolnjevali dalj\xc5\xa1e vpra\xc5\xa1alnike .\n_START_SECTION_\nPomanjkljivosti kraj\xc5\xa1ih mer\n_START_PARAGRAPH_\nObstaja kar precej razlogov za pazljivost pri uporabi kraj\xc5\xa1ih mer. Pomisleki so ve\xc4\x8dinoma psihometri\xc4\x8dne narave, saj teorija v osnovi predpostavlja, da s kraj\xc5\xa1imi merami te\xc5\xbee dose\xc5\xbeemo zanesljivost in zadostno pokritost celotnega podro\xc4\x8dja merjenja, kar posledi\xc4\x8dno pripelje do neustrezne veljavnosti . Rezultati pridobljeni s kraj\xc5\xa1imi merami imajo namre\xc4\x8d \xc5\xa1e vedno bolj verjetno manj\xc5\xa1o napovedno veljavnost, saj se v primeru, da udele\xc5\xbeenec oceni svoje vedenje le na eni postavki, precej zmanj\xc5\xa1a verjetnost, da prav vedenje zajeto v postavki predstavlja njegovo resni\xc4\x8dno izra\xc5\xbeenost merjene lastnosti. Pri merah z ve\xc4\x8d postavkami je ta napaka manj\xc5\xa1a, saj isti konstrukt merimo z ve\xc4\x8djim \xc5\xa1tevilom postavk, ki dajo udele\xc5\xbeencu bolj\xc5\xa1o mo\xc5\xbenost, da v postavkah prepozna svoje vedenje in ga pravilno oceni, ter mo\xc5\xbenost, da se naklju\xc4\x8dne napake med seboj izni\xc4\x8dijo, kar posledi\xc4\x8dno pove\xc4\x8da zanesljivost in veljavnost . Prav tako je pri merah z ve\xc4\x8d postavkami la\xc5\xbeje slediti socialno za\xc5\xbeelenim odgovorom in te\xc5\xbeavam, ki temu sledijo, pri merah s posameznimi postavkami, pa se ta pristranost nima mo\xc5\xbenosti izni\xc4\x8diti skozi serijo negativno in pozitivno vrednotenih postavk ._NEWLINE_Drug problem je, da je model velikih pet zasnovan kot izjemno \xc5\xa1iroka, hierarhi\xc4\x8dna struktura in, da vsakega izmed petih faktorjev sestavlja ve\xc4\x8d facet. To pomeni, da z eno postavko za vsak faktor ne moremo ustrezno zajeti niti posamezne facete, kaj \xc5\xa1ele celega faktorja, saj nehote dajemo prednost posamezni, konkretni lastnosti, s katero naj bi merili veliko bolj ob\xc5\xa1iren in abstrakten pojem .\n_START_SECTION_\nBig Five Inventory - 10 (BFI - 10)\n_START_PARAGRAPH_\nTo je kraj\xc5\xa1a verzija dobro znanega vpra\xc5\xa1alnika Big Five Inventory, ki sta jo razvila Rammstedt in John, ki za oceno vsake dimenzije uporabi samo dve postavki, ena je pozitivna, druga pa negativna. \xc5\xa0tudije ka\xc5\xbeejo, da je BFI-10 zanesljiv, konstruktno in zunanje veljaven in samoocene so visoko stabilne v \xc4\x8dasu. Med posameznimi lestvicami pa obstaja le znatna korelacija. BFI-10 ima skratka sprejemljive psihometri\xc4\x8dne lastnosti in ga torej lahko uporabljamo, ko smo \xc4\x8dasovno omejeni, hkrati pa bomo dobili zadovoljivo zanesljive rezultate. Tudi pri tem testu se uporablja Likertova 5-stopenjska lestvica, s pomo\xc4\x8djo katere udele\xc5\xbeenec oceni, kako zelo se s strinja s postavko.\n_START_SECTION_\nFive Item Personality Inventory (FIPI)\n_START_PARAGRAPH_\nGosling in drugi so razvili tudi in\xc5\xa1trument za merjenje petih velikih dimenzij osebnosti, ki je vseboval samo pet postavk. Vsaka postavka je definirana s pomo\xc4\x8djo dveh centralnih deskriptorjev in nato \xc5\xa1e dodatno obrazlo\xc5\xbeena s \xc5\xa1estimi drugimi deskriptorji. \xc4\x8ceprav je FIPI po psihometri\xc4\x8dnih lastnostih nekoliko slab\xc5\xa1i od standardnih in\xc5\xa1trumentov za ocenjevanje velikih petih dimenzij, pa ima vseeno zadovoljivo veljavnost, retestno zanesljivost in konvergenco med lastnimi in ocenami drugih (notranje konsistentnosti pa pri tem testu seveda ne moremo izra\xc4\x8dunati). To pa pomeni, da lahko FIPI v dolo\xc4\x8denih situacijah, recimo v \xc4\x8dasovni stiski, brez skrbi uporabimo._NEWLINE_Seveda se tudi tu, kot pri ve\xc4\x8dini kratkih mer, pojavljajo psihometri\xc4\x8dne pomanjkljivosti, predvsem je problem zanesljivost. Problem je tudi pri dolo\xc4\x8danju latentnih faktorjev ter v tem, da ne moremo imeti tako pozitivnih kot tudi negativnih postavk, zaradi \xc4\x8desar lahko prihaja do pristranosti pri ocenjevanju.\n_START_SECTION_\nTen-Item Personality Inventory (TIPI)\n_START_PARAGRAPH_\nMuck, Hell in Gosling so prevedli TIPI v nem\xc5\xa1\xc4\x8dino in ugotovili, da lahko deset unipolarnih postavk deluje kot u\xc4\x8dinkovit pribli\xc5\xbeek za dalj\xc5\xa1e mere pet-faktorskega modela. Vendar pa TIPI-G (kot je bil poimenovan po prevodu v nem\xc5\xa1\xc4\x8dino) ne more dose\xc4\x8di nivoja natan\xc4\x8dnosti, kot ga lahko dose\xc5\xbeejo dalj\xc5\xa1i in\xc5\xa1trumenti. Zajame le jedra oziroma bistva teh \xc5\xa1ir\xc5\xa1ih (petih) dimenzij._NEWLINE_TIPI-G seveda ni uporaben, ko \xc5\xbeelimo iz\xc4\x8drpne ocene osebnosti ali pa ko posamezni vidiki dimenzij ponujajo bolj\xc5\xa1o napovedno vrednost kot pa dimenzije same. \xc4\x8ce pa nas zanimajo le \xc5\xa1ir\xc5\xa1e dimenzije in imamo malo \xc4\x8dasa, pa je seveda ena izmed bolj\xc5\xa1ih mo\xc5\xbenosti TIPI-G. Prednosti le-tega so, da se udele\xc5\xbeenci med re\xc5\xa1evanjem zelo malo (ali pa sploh ne) utrudijo. Uporabimo ga lahko, ko imamo zelo malo \xc4\x8dasa ali pa nas zanima nek drug konstrukt, na katerega ima osebnost vpliv, slednja pa ni v sredi\xc5\xa1\xc4\x8du na\xc5\xa1e pozornosti. Nadalje bi lahko TIPI-G uporabili tudi v veliko novih situacijah, kjer prej ocenjevanje osebnosti ni bilo mogo\xc4\x8de. Vendar pa Muck, Hell in Gosling opozarjajo, da so te prednosti le spekulacije, vsaj dokler ne bo TIPI stestiran na relevantih populacijah.\n_START_SECTION_\nMini International Personality Item Pool (Mini IPIP)\n_START_PARAGRAPH_\nDonnellan, Oswald, Baird in Lucas pravijo, da so imeli nekaj pomislekov pri uporabi TIPI-ja, zato so se lotili konstrukcije lastne kratke mere velikih petih dimenzij. Prvi razlog za to je bil ta, da je zelo te\xc5\xbeko dobiti zadovoljivo notranjo konsistentnost s samo dvema postavkama za eno dimenzijo in ker ima TIPI zaradi tega ve\xc4\x8dje omejitve pri aplikaciji latentnih spremenljivk. Nadalje so hoteli imeti test, kjer bi bile korelacije med posameznimi dimenzijami karseda nizke. S tem in s pove\xc4\x8danjem \xc5\xa1tevila spremenljivk so \xc5\xbeeleli pove\xc4\x8dati zanesljivost kratkega testa. Donnellan idr. (2006) so se konstrukcije testa lotili tako, da so skraj\xc5\xa1ali test IPIP-FFM, ki ima 50 postavk, na samo 20 postavk in ga poimenovali mini-IPIP. Razvili so ga preko petih razli\xc4\x8dnih \xc5\xa1tudij, vsaka dimenzija pa ima dve pozitivni in dve negativni postavki, razen dimenzija Intellect/Imagination, ki ima tri negativne in eno samo pozitivno._NEWLINE_Tudi tu so raziskovalci ugotovili, da skraj\xc5\xa1ana verzija ne zajema vseh vidikov, tako kot originalna verzija IPIP-FFM, vendar so razlike razmeroma majhne. Tudi retestne korelacije pri ponovnem re\xc5\xa1evanju po nekaj tednih in po nekaj mesec so zelo podobne tistim pri originalni verziji testa. Donnellan in drugi verjamejo, da se bo mini-IPIP izkazal za uporabnega, u\xc4\x8dinkovitega in seveda ekonomi\xc4\x8dnega, saj je dostopen javnosti in seveda kratek.'